
VILJANDI LINNAVOLIKOGU

OTSUS

28. mai 2026   nr

Viljandi Nukuteatri funktsioonide lõpetamine
Sakala Keskuse struktuuris


1955. aastal asutatud Viljandi Nukuteater tegutseb augustist 2025 (mil Viljandi Nukuteater kui eraldiseisev munitsipaalasutus kaotati) Sakala Keskuse koosseisus.

Viljandi linna koalitsiooni üheks eesmärgiks on kujundada ümber munitsipaalasutuse Sakala Keskuse koosseisus tegutseva Viljandi Nukuteatri tegevus. Viljandi Linnavalitsuse soov on kujundada Viljandi Nukuteater kaasaegseks, professionaalseks, kogukonda kaasavaks ning traditsiooni hoidvaks asutuseks. Tegevust soovitakse jätkata teenuse osutajaga, kes tegeleb nukukunsti arendamise ja Viljandi Nukuteatri tegevuse korraldamisega Viljandi linnas. Teenuse pakkuja peab tagama, hoidma ja edendama klassikalise nukuteatri traditsioone ning looma ja vahendama nukuetendusi erinevatele sihtgruppidele. Üheks põhjuseks teenusepakkuja otsimiseks on asjaolu, et Viljandi Nukuteatri ülalpidamiskulud võrreldes omatuluga on ebaproportsionaalselt suured. Tegevuse ümberkujundamine võimaldab vähendada ka Viljandi linna eelarve kulusid. 

Kohaliku omavalitsuse korralduse seaduse § 22 lõike 1 punkti 34, Viljandi linna põhimääruse § 30 lõike 2 alusel ning arvestades Viljandi Linnavalitsuse ettepanekut Viljandi Linnavolikogu

o t s u s t a b:

1. Lõpetada Viljandi Nukuteatri tegevus munitsipaalasutuse Sakala Keskuse koosseisus alates 31.08.2026.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1)	vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2)	kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.


(allkirjastatud digitaalselt)
Helir-Valdor Seeder
linnavolikogu esimees

Seletuskiri
Viljandi Nukuteatri funktsioonide lõpetamine Sakala Keskuse struktuuris


Eelnõu eesmärk on lõpetada Viljandi Nukuteatri tegevus munitsipaalasutuse koosseisus.

1955. aastal rajatud Viljandi Nukuteater tegutseb augustist 2025 Sakala Keskuse koosseisus. Viljandi linna koalitsiooni üheks eesmärgiks on kujundada ümber munitsipaalasutuse Sakala Keskuse koosseisus tegutseva Viljandi Nukuteatri tegevus. Peamiseks põhjuseks on soov läbi ümberkujundamise saada  kaasaegne, professionaalne, kogukonda kaasav ning traditsiooni hoidev Viljandi Nukuteater. Samuti on põhjuseks asjaolu, et Viljandi Nukuteatri omatulu on olnud väike viimastel aastatel, samas kulud on olnud ebaproportsionaalselt suured võrreldes tuludega. Tegevuse ümberkujundamine võimaldab vähendada ka Viljandi linna eelarves kulusid.

Edaspidist tegevust soovitakse jätkata teenuse osutajaga, kes tegeleb nukukunsti arendamise ja Viljandi Nukuteatri tegevuse korraldamisega Viljandi linnas. Teenuse pakkuja peab säilitama ja edendama klassikalise nukuteatri traditsiooni, luues ning vahendades nukuetendusi erinevatele vanusegruppidele.

Eelnõu kohaselt lõpetatakse Viljandi Nukuteatri tegevus munitsipaalasutuse Sakala Keskuse koosseisus alates 31.08.2026 ning koondatakse praegused teatri töötajad.

1. Hetkel Viljandi Nukuteater Sakala Keskuse koosseisus
Nukuteatri struktuur:
teatri loominguline juht			1,0 ametikoht
lavameister					0,5 ametikoht
projekti- ja kommunikatsioonijuht		0,5 ametikoht
tehniline töötaja (heli ja valgustehnik)	0,2 ametikoht
administraator					0,2 ametikoht

Näitelejad tegutsevad võlaõiguslike lepingute alusel, kus tasustatud on vaid etendatud etendused, mitte proovid.

Viljandi Nukuteatri kulude eelarve 2026:
tööjõukulud						59 443,00
majandamiskulud				  	  5 808,00
IT (sideteenus)				     	     720,00
majandamiskulud (haldus)			 	26 023,00
KOKKU						91 994,00
Viljandi Nukuteatri tulude eelarve 2026:
etendus- ja kontserdiasutuste tasulised teenused	   7442,00
KULKA toetus festivalile „Teater kohvris“		   3500,00

Hooaeg 2024/2025
· etendustel inimesi (pilet 6 eurot) 753 tulu 		    4518,00
· jõuluetendusel inimesi (pilet 8.-) 291 tulu 		    2328,00
· sünnipäevad nukuteatris (hind 200.-/kord) 2 korral tulu  400,00
· festivalil „Teater kohvris“ külastajaid (pilet 4.-) 21 tulu    84,00

Külastajate koguarv etendustel kohapeal 1065 inimest. Kokku summa 7330 eurot aastas (ei sisalda käibemaksu, ei ole käibemaksu kohuslane). Nukuteater tegutses statsionaarse teatrina, pakkudes etendusi lastele, noortele ja peredele.



Hooaeg 2025/2026
Etenduste külastatavus on tõusvas joones kasvanud, paranenud on turundus ja müük. Hetkel on nukuteatris kaks etenduse päeva: neljapäev (mis pakub huvi lasteaedadele ja algklassidele) ja pühapäev (peredele, mängitud on enamasti täissaalile).
Käesoleva hooaja piletimüügi kokkuvõte perioodil 01.09.2025–31.03.2026
· etendustel inimesi (pilet 6 eurot) 729 tulu 			4374,00
· jõuluetendusel inimesi (pilet 8 eurot) 375 tulu 		3000,00
· sünnipäevad nukuteatris (hind 200.-/kord) 1 korral tulu 	  200,00
· festival „Teater kohvris“ on tulemas
· väljasõiduetenduste arv 1 tulu 				  400,00
· koostööprojektid ja partnerid ruumirendil 2 korral tulu 	  210,00
· haridus- ja kogukonnaprogrammid on välja töötamisel

Külastajate koguarv etendustel kohapeal 1120 inimest, kokku summa 8184 eurot (summa käibemaksuga, on käibemaksukohuslane alates augustist 2025).

2. Teenus pakkujaga jätkates
Teenuse pakkujale eraldab linn kindlaks määratud summa 50 000 eurot (käibemaksuga) hooaja jooksul/kalendriaastas, millega tuleb pakkujal tagada seatud eesmärk:
· Tagada kultuuriline teenindamine, etenduste kaudu säilitada ja edendada klassikalise nukuteatri traditsiooni, luua ning vahendada etendusi erinevatele vanusegruppidele (väikelastele, koolilastele, noortele ja täiskasvanutele).
· Eesmärgi saavutamiseks teenuse pakkuja esitab nukuetendusi, loob uuslavastusi ning korraldab etendustegevust, kasutab eetilist ja arendavat teatrikeelt, mis toetab noore vaataja fantaasiat ja kujundilugemisoskust.
· Kasutab iga etenduse juures neid väljendusvahendeid, mis nukukunsti kõige täpsemalt ja põnevamalt avaksid, kasutades erinevaid lavastusliike.
· Kasutab kaubamärki „Viljandi Nukuteater“.
· Korraldab nukuteatri turundust.
· Annab vähemalt 120 nukuetenduse hooaja (vähemalt 9 kuud) jooksul sh 2 uuslavastust, millest üks on jõuluetendus.
· Pakub hariduslikke- ja koolivaheaja programme koolidele ja lasteaedadele ning korraldab perehommikuid.
· Osaleb vähemalt kolmel Viljandi linna poolt korraldataval sündmusel.
· Avalike etenduste korral peab kasutama ruume, mis mahutavad vähemalt 30 külalist ja on sobilikud eesmärgi täitmiseks.
· Korraldab nukuteatri teemalise festivali.
· Hoiab piletihinna maksimaalselt 10 eurol külastaja kohta ning rakendab perepiletit, grupipiletit ning aktsepteerib perekaarti.

3. Teenusepakkuja leidmiseks
Kuulutatakse välja konkurentsipõhine läbirääkimistega hange, milles tuuakse välja miinimumnõuded, mille üle läbirääkimisi ei peeta.

Juhul kui linnavolikogu on esitatud eelnõu vastu võtnud, siis lepingusse planeeritakse jõuda juuli lõpuks. Lepingu kavandi kohaselt on planeeritud lepinguperiood 01.09.2026 – 01.06.2029. Ühe hooaja kestuseks on arvestatud vähemalt üheksa kuud.

4. Mõju Viljandi linna eelarvele
2026. aastal Sakala Keskuse võimalikud vahendid peale Viljandi Nukuteatri tegevuse lõpetamist Keskuse koosseisus (eelarve jääk):
· palgafondist ja majanduskuludest prognoositav jääk 7000 eurot;
· IKT kulude jääk kuus ca 70 eurot;
· Haldusameti kulude osas võib kokkuhoid tekkida koristuskuludelt alates septembrist jäägiga ca 8000 eurot. Lisanduvad võimalikud kulud: inventari kokkupanek ja ruumide vabastamisega seotud kulud;
Võimalikud täiendavad kulud, mis ei ole eelarves, lisatakse eelarvesse II lisaeelarvega.

5. Teenuse pakkujale eraldatavad rahalised vahendid Viljandi linna eelarves
2026. aastal vaja minev 22 220 eurot on võimalik eraldada Sakala Keskuse eelarvest, seoses Viljandi Nukuteatri tegevuse lõpetamisega Sakala Keskuse koosseisus. Vahendid 50 000 euro ulatuses eelarve aastas, tuleb planeerida Viljandi linna 2027. aasta ja 2028. aasta eelarvesse. 2029. aasta eelarvesse tuleb planeerida 27 775 eurot.

6. Järgnev tegevus
· Viljandi Linnavalitsusel viia sisse Sakala Keskuse põhimääruse muudatus, vastavalt Linnavolikogu otsusele. Sakala Keskuse põhimääruse projekt Lisa 1.
· Peale linnavolikogu otsust koostab Viljandi Linnavalitsus edasise täpse tegevuskava Lossi 31 ruumide osas. Viljandi Nukuteatri valduses olevad varad jäävad Sakala Keskusele.

